[{"text_idx": "#000002", "text": "Ers 2014, mae toriadau i gyllidebau addysg iaith oedolion ynghyd a\u0302 chynnydd yn nifer y bobl sy'n ceisio lloches wedi arwain at angen dybryd am fwy o ddarpariaeth SSIE. Mae sgiliau iaith yn hanfodol i integreiddio ffoaduriaid a cheiswyr lloches. Mae siarad Saesneg yn allweddol i gael mynediad at gyfleoedd gwaith ac addysg yn ogystal a\u0302 helpu gydag integreiddio cymdeithasol a diwylliannol. Ac eto, mae mudwyr dan orfod yn aml yn wynebu oedi hir cyn iddyn nhw allu cael mynediad at ddosbarthiadau Saesneg."}, {"text_idx": "#000004", "text": "Mae ei gydweithrediad arloesol a\u0302 CFfC yn galluogi athrawon iaith dan hyfforddiant o PDC i gynnig dosbarthiadau i ffoaduriaid. Ers 2015, mae bron 50 o athrawon dan hyfforddiant wedi dysgu cannoedd o ffoaduriaid. Mae'r gwaith hwn yn cael ei drafod yn adroddiad yr Academi Brydeinig, \u201cIf you could do one thing...\u201d Local actions to promote social integration (2017), ymhlith enghreifftiau o ymyriadau ymarferol llwyddiannus sy'n cael effaith gadarnhaol sylweddol."}, {"text_idx": "#000005", "text": "Ers 2016, mae Dr Chick hefyd wedi bod yn gweithio gyda swyddogion a mudiadau gwirfoddol yn Rhondda Cynon Taf i roi cyngor ar ddarparu dosbarthiadau Saesneg i ffoaduriaid o Syria sydd wedi cael eu hailsefydlu yn yr ardal yn rhan o Gynllun Adsefydlu Pobl Agored i Niwed o Syria (CAPANS)."}, {"text_idx": "#000006", "text": "Gan weithio gyda CFfC, archwiliodd prosiect ymchwil Dr Chick yn 2019, wedi\u2019i ariannu gan KESS, y rhwystrau a wynebir gan ffoaduriaid sy'n chwilio am addysg a chyflogaeth yn ne Cymru. Nododd y ffyrdd y gall addysgu iaith roi'r sgiliau i ffoaduriaid a fydd yn eu helpu i ddod o hyd i waith ac integreiddio i'w cymunedau. Mae Veronika Merkova, myfyriwr ffotonewyddiaduraeth yn PDC, wedi cofnodi peth o waith Dr Chick."}, {"text_idx": "#000007", "text": "Siaradwch a\u0302 Mi: iaith a lles"}, {"text_idx": "#000008", "text": "Mae ymchwil gan yr Uwch Ddarlithydd Barrie Llewelyn yn archwilio'r cysylltiadau rhwng ysgrifennu a lles. Ym mis Ionawr 2020 daeth ei phrosiect 'Siaradwch a\u0302 Mi' (a ariannwyd gan Gynllun Ariannu Llenyddiaeth er Iechyd a Lles Llenyddiaeth Cymru) a\u0302 grw\u0302p o ffoaduriaid ynghyd i weithio mewn partneriaeth a\u0302 siaradwyr Saesneg lleol mewn cyfres o weithdai ysgrifennu creadigol."}, {"text_idx": "#000010", "text": "Dros gyfnod o bump wythnos, rhoddwyd sbardunau i gyfranogwyr ar ffurf gemau a gweithgareddau i archwilio thema\u0302u fel dathlu, bwyd a chyfeillgarwch. Yn sgil hyn, cafodd stori\u0308au eu cyfnewid rhwng cyfranogwyr. Wrth i'r wythnosau fynd rhagddynt, daeth pawb a oedd yn gysylltiedig yn fwy hyderus ac nid dim ond o ran defnyddio iaith."}, {"text_idx": "#000011", "text": "Drwy gydweithio'n agos, chwalwyd rhwystrau ac roedd gwell dealltwriaeth o\u2019u diwylliannau ei gilydd. Ffurfiwyd cyfeillgarwch gwirioneddol a pharhaol. Roedd yr ystafell yn llawn sw\u0302n pobl yn rhannu stori\u0308au o'r galon, ac roedd llawer o chwerthin hefyd. Dangosodd y prosiect yn hyfryd sut mae integreiddio'n broses ddwyffordd y mae pawb yn elwa ohoni."}, {"text_idx": "#000012", "text": "Gweithiodd y grw\u0302p gyda myfyrwyr ffotonewyddiaduraeth a thechnoleg sain, a gydag artistiaid gweledol i gynhyrchu arddangosfa o eiriau, lluniau a synau'r cyfranogwyr yn sgwrsio i arddangos llwyddiannau'r prosiect. Mae cartref rhithwir ar gyfer yr arddangosfa wedi'i greu ar wefan Oriel y Bont."}, {"text_idx": "#000013", "text": "Nod Barrie yw parhau a\u0302'r prosiect gyda'r un grw\u0302p ac eraill. Mae llawer o bobl wedi clywed am Siaradwch a\u0302 Mi ac wedi gofyn am gael cymryd rhan. Amcenir cyhoeddi llyfr lluniau i blant a allai fod yn ddefnyddiol i ffoaduriaid yn y dyfodol pan fyddant yn cyrraedd Cymru."}, {"text_idx": "#000014", "text": "Sant Cadog yn Ne Ddwyrain Cymru"}, {"text_idx": "#000015", "text": "Mae straeon Sant Cadog, un o sylfaenwyr Cymru Gristnogol ac un a fu bron yn nawddsant, wedi cyrraedd cynulleidfa ehangach drwy ymchwil yr Athro Kevin Mills."}]